ศรัทธาไม่แล้งสร้างสะพานบุญข้ามกว๊าน
สถานการณ์ภัยแล้งที่หลายฝ่ายเร่งจัดสรรวิธีการเพื่อเร่งคลี่คลายความเดือดร้อนให้กับชาวบ้านทุกพื้นที่ ล่าสุด วันที่ 30 เม.ย. ที่ จ.อุตรดิตถ์ บริเวณคอสะพานคลองตรอน บ้านแสนขัน หมู่ที่ 2 ต.บ่อทอง อ.ทองแสนขัน จ.อุตรดิตถ์ นายนคร ทองคำอ้น หัวหน้าหน่วยชุดปฏิบัติการพิเศษเผชิญเหตุทรัพยากรน้ำภาค 9 จ.พิษณุโลก ได้รับการร้องขอจากนายปรีชา สุทนต์ นายอำเภอทองแสนขัน ขอความอนุเคราะห์ให้จัดตั้งจุดบริการน้ำ เพื่อการอุปโภคบริโภค ทางสำนักงานทรัพยากรน้ำภาค 9 จ.พิษณุโลก ได้สนับสนุนรถบรรทุกน้ำขนาด 6,000 ลิตร จำนวน 2 คัน และเครื่องผลิตน้ำประปาภาคสนามอัตราการกรอง 3,000 ลิตร/ชม. จำนวน 1 เครื่อง พร้อมด้วยปั๊มน้ำซับเมิส อัตราการสูบ 10,000 ลิตร/ชม. จำนวน 1 ชุด,โดยเครื่องผลิตน้ำประปาภาคสนามจะสูบน้ำจากคลองตรอน เข้าเครื่องผลิตน้ำประปาภาคสนามผ่านการกรอง เพื่อนำน้ำที่ได้นำไปใช้ในการอุปโภคบริโภคต่อไป และปั๊มน้ำซับเมิสจะสูบน้ำจากคลองตรอนขึ้นมา ให้เป็นแหล่งจ่ายน้ำสำรองอีกจุด เพื่ออำนวยความสะดวกแก่ชาวบ้านกว่า 4 ตำบล กับอีก 1 เทศบาล ของ อ.ทองแสนขัน จ.อุตรดิตถ์ ได้แก่ เทศบาลตำบลทองแสนขัน ต.บ่อทอง ต.ป่าคาย ต.ผักขวง และตำบลน้ำพี้ รวม 8,559 ครัวเรือน,ส่วนของเทศบาลทองแสนขันที่มีประชากร 4,900 คน ได้รับผลกระทบเรื่องน้ำอุปโภคบริโภคเช่นกัน ส่วนรถบรรทุกน้ำของ สนง.ทรัพยากรน้ำ ภาค 9 ที่บรรจุน้ำได้ 6,000 ลิตร นำน้ำที่กรองสะอาดแล้วไปใส่ระบบประปา แบบผิวดินขนาดใหญ่ ที่หมู่ 7 ต.น้ำพี้ อ.ทองแสนขัน ซึ่งจะนำน้ำมาให้วันละเที่ยวเท่านั้น,จ.พะเยา จากปัญหาน้ำในกว๊านพะเยาแห้งขอด เมื่อเวลา 09.00 น. พระเทพวิสุทธิญาณ ที่ปรึกษาเจ้าคณะจังหวัดพะเยา เจ้าอาวาสวัดสูง ต.เวียง อ.เมือง จ.พะเยา นายสรธร สันทัด รองผวจ.พะเยา นายวรวิทย์ บุรณศิริ นายก อบจ.พะเยา พร้อมด้วยคณะศรัทธาชาวพุทธศาสนิกชนจังหวัดพะเยาร่วมทำบุญทอดผ้าป่าไม้ไผ่รวก เพื่อสร้างสะพานบุญ หรือขัวบุญ ข้ามน้ำกว๊านที่แห้งขอด ไปยังวัดติโลกอารามที่อยู่กลางกว๊านพะเยาระยะทางยาวประมาณ 500 เมตร เพื่อไปเวียนเทียนวัดติโลกอารามกลางกว๊านพะเยา วันที่ 20 พฤษภาคม เนื่องในวันวิสาขบูชา วันสำคัญทางพุทธศาสนา และเป็นแห่งเดียวในโลกที่มีพิธีเวียนเทียนกลางน้ำกว๊านพะเยา ซึ่งหลังเสร็จงานบุญจะรื้อเก็บสะพานบุญ หรือขัวบุญที่สร้างด้วยไม้ไผ่รวกออกจากกว๊านพะเยา.
ข้ามน้ำกว๊านที่แห้งขอด ไปยังวัดติโลกอารามที่อยู่กลางกว๊านพะเยาระยะทางยาวประมาณ 500 เมตร
ภัยแล้ง,อุตรดิตถ์,น้ำประปา,ทองแสนขัน,กว๊านพะเยา,พะเยา,พระเทพวิสุทธิญาณ,สะพานบุญ,ขัวบุญ,ทอดผ้าป่าไม้ไผ่รวก,ข่าวภูมิภาค,ข่าว,ข่าวไทยรัฐ,ข่าวฉบับพิมพ์,ข่าวหนังสือพิมพ์ไทยรัฐ,thairath,ไทยรัฐออนไลน์